
Betegtájékoztató: Információk a felhasználó számára
Physiotens 0,2 mg filmtabletta

Physiotens 0,3 mg filmtabletta

Physiotens 0,4 mg filmtabletta
moxonidin

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon orvosához vagy gyógyszerészéhez vagy a gondozását végző egészségügyi szakemberhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéihez hasonlóak.
· Ha Önnél bármilyen mellékhatás jelentkezik,tájékoztassa erről kezelőorvosát vagy gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont. 
A betegtájékoztató tartalma:

1. Milyen típusú gyógyszer a Physiotens filmtabletta és milyen betegségek esetén alkalmazható?

2. Tudnivalók a Physiotens filmtabletta szedése előtt

3.
Hogyan kell szedni a Physiotens filmtablettát?

4.
Lehetséges mellékhatások

5.
Hogyan kell a Physiotens filmtablettát tárolni?

6.
A csomagolás tartalma és egyéb információk

1. Milyen típusú gyógyszer a Physiotens filmtabletta és milyen betegségek esetén alkalmazható?
A Physiotens filmtabletta egy moxonidin nevű gyógyszerhatóanyagot tartalmaz. Ez a gyógyszer az ún. antihipertenzívumok (vérnyomáscsökkentők) csoportjába tartozik.
A Physiotenst a magas vérnyomás (hipertenzió vagy hipertónia) kezelésére használják. Oly módon hat, hogy ellazítja és tágítja a vérereket, s ezáltal elősegíti a vérnyomás csökkenését.

2.
Tudnivalók a Physiotens filmtabletta szedése előtt
Ne szedje a Physiotens filmtablettát

· ha Ön allergiás (túlérzékeny) a moxonidinre vagy a Physiotens filmtabletta 6. pontban felsorolt bármely egyéb összetevőjére, 

· ha Önnek túl lassú a szívverése, amely egy „sick sinus (ejtsd: szik szinusz) szindrómá”-nak nevezett szívprobléma vagy úgynevezett „másodfokú vagy harmadfokú AV-blokk” következménye,

· ha Ön szívelégtelenségben szenved.
Ne szedje a Physiotens filmtablettát, ha a fentiek közül bármelyik állapot fennáll Önnél. Amennyiben kétségei vannak efelől, kérdezze meg orvosát vagy gyógyszerészét, mielőtt szedni kezdené a Physiotenst.
Figyelmeztetések és óvintézkedések
Mielőtt szedni kezdené gyógyszerét, tisztázza orvosával vagy gyógyszerészével, hogy

· nincs-e Önnek “első fokú AV-blokk”-nak nevezett szívproblémája,

· nem szenved-e súlyos szívkoszorúér-betegségben vagy nincs-e ún. “instabil anginája” (tünetei: szívtájéki nyomás, fájdalom),

· nincs-e veseproblémája. Ilyen esetben orvosának esetleg módosítania kell a gyógyszer adagolását. Ha az előbb felsorolt problémák közül bármelyik fennáll Önnél (vagy kétségei vannak felőlük), kérdezze meg orvosát vagy gyógyszerészét, mielőtt szedni kezdené a Physiotenst.
Egyéb gyógyszerek és a Physiotens
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a vény nélkül kapható készítményeket és a növényi alapú gyógyszereket is. Ez azért fontos, mert a Physiotens befolyásolhatja más gyógyszerek hatását. Ugyanakkor néhány más gyógyszer is befolyásolhatja a Physiotens hatását. 

Különösen akkor tájékoztassa orvosát vagy gyógyszerészét, ha az alábbi gyógyszerkészítmények valamelyikét szedi:

· más vérnyomáscsökkentő gyógyszerek, mivel a Physiotens fokozhatja ezeknek a gyógyszereknek a hatását,
· depresszió elleni szerek, mint pl. az imipramin vagy amitriptilin hatóanyagú gyógyszerek,

· nyugtatók vagy altatók, mint pl. a benzodiazepinek,

· bétablokkolók (a szívritmus lassítására és a vérnyomás csökkentésére használt gyógyszercsoport) – ld. a 3. pontot, 
· a Physiotenst az Ön szervezetéből a veséje választja ki egy „tubuláris kiválasztás”-nak nevezett folyamatban. Azok a gyógyszerek, amelyek ugyanilyen módon választódnak ki, befolyásolhatják a Physiotens hatását.

Ha az előbb felsoroltak közül bármelyik fennáll Önnél (vagy kétségei támadnak efelől), kérdezze meg orvosát vagy gyógyszerészét, mielőtt szedni kezdené a Physiotenst.

A Physiotens filmtabletta egyidejű bevétele étellel, itallal és alkoholllal
· A filmtabletták étkezéshez kötve, de attól függetlenül is bevehetők. 
· A gyógyszer fokozhatja az alkohol hatását, ezért a Physiotens alkalmazása alatt ne fogyasszon alkoholt.
Terhesség és szoptatás és termékenység
Mielőtt bármilyen gyógyszert elkezdene szedni, beszélje meg kezelőorvosával vagy gyógyszerészével.

Terhesség

Feltétlenül közölje orvosával, ha úgy gondolja, hogy terhes (vagy teherbe eshet). Az orvos azt fogja tanácsolni Önnek, hogy hagyja abba a gyógyszer szedését, és másik gyógyszert fog ajánlani a Physiotens filmtabletta helyett.

Szoptatás

Közölje orvosával, amennyiben szoptat vagy el szeretné kezdeni a szoptatást. A Physiotens alkalmazása nem javasolt szoptatós anyáknak. Ha Ön mégis szoptatni szeretne, orvosa lehet, hogy egy másik gyógyszert ajánl majd Önnek, de lehet az is, hogy arra kéri, hagyja abba a szoptatást.
A készítmény hatásai a gépjárművezetéshez és gépek kezeléséhez szükséges képességekre

A Physiotens szedése során előfordulhat, hogy álmosnak érzi magát vagy szédül. Ha ez bekövetkezne, forduljon orvosához, mielőtt gépkocsit vezetne vagy bármilyen szerszámot, ill. gépet kezelne.
A Physiotens laktózt tartalmaz
A Physiotens tejcukrot (laktózt) is tartalmaz. Amennyiben kezelőorvosa korábban arról tájékoztatta Önt, hogy bizonyos cukrokra érzékeny, keresse fel orvosát, mielőtt elkezdené szedni ezt a gyógyszert.

3.
Hogyan kell szedni a Physiotens filmtablettát?
A Physiotens filmtablettát mindig az orvos által elmondottaknak megfelelően alkalmazza. Amennyiben nem biztos az adagolást illetően, kérdezze meg orvosát vagy gyógyszerészét. 
A gyógyszer alkalmazása
· A filmtablettát egészben, egy pohár vízzel nyelje le.
· Lehetőleg mindennap ugyanabban az időben vegye be a tablettát. Ez segíti majd abban, hogy el ne felejtse bevenni a gyógyszert.
Adagolás
· A szokásos kezdő adag 0,2 mg naponta. 
· Orvosa ezt napi 0,6 mg-ig emelheti. 
· Ha orvosa napi 0,6 mg-ot írt elő Önnek, akkor ezt az adagot két részre osztva kell bevennie.
· A maximális egyszeri adag 0,4 mg.

· Ha Önnek veseproblémái vannak, lehet, hogy orvosa kisebb adagot fog rendelni.
Alkalmazása gyermekeknél és serdülőknél
A Physiotens filmtablettát gyermekek és 18 év alatti serdülők nem szedhetik. 
Ha az előírtnál több Physiotens filmtablettát vett be

Ha az előírtnál több Physiotens filmtablettát vett be, haladéktalanul forduljon orvosához vagy keressen fel egy kórházat. Vigye magával a gyógyszer dobozát is.
A túladagolásnak a következő tünetei lehetnek: fejfájás, álmosságérzés (aluszékonyság), vérnyomásesés (hipotenzió, hipotónia), lassú szívverés (bradikardia), szédülés (vertigo), szájszárazság, hányás, fáradtság, gyengeségérzés és gyomor-, ill. hasfájás.
Ha elfelejtette bevenni a Physiotens filmtablettát

· Ha elfelejtett bevenni egy adagot, vegye be, amikor eszébe jut. Ha azonban már közel van a következő adag bevételének az ideje, hagyja ki az elfelejtett adagot.
· Ne vegyen be kétszeres adagot a kihagyott adag pótlására..

Ha idő előtt abbahagyja a Physiotens filmtabletta alkalmazását

· Szedje folyamatosan a gyógyszert, amíg csak orvosa nem határoz úgy, hogy álljon le annak szedésével.
· Ha le kell állnia a gyógyszerszedéssel, orvosa lassan, több hét leforgása alatt fogja csökkenteni a gyógyszeradagot. Ha Ön több vérnyomáscsökkentő gyógyszert is szed egyidejűleg (pl. bétablokkolót), orvosa mondja majd meg, melyik gyógyszer szedését hagyja abba először. Erre azért van szükség, hogy az Ön szervezete lassan alkalmazkodhasson a változáshoz. 

Ha bármilyen további kérdése van a készítmény alkalmazásával kapcsolatban, kérdezze meg orvosát vagy gyógyszerészét.

4.
Lehetséges mellékhatások
Mint minden gyógyszer, így a Physiotens filmtabletta is okozhat mellékhatásokat, amelyek azonban nem mindenkinél jelentkeznek. E gyógyszer szedésekor a következő mellékhatások fordulhatnak elő:
Álljon le a Physiotens szedésével és azonnal forduljon orvoshoz, ha a következő – súlyos – mellékhatások valamelyikét észleli, mivel sürgős gyógyszeres kezelésre lehet szüksége: 
· az arc, az ajkak vagy a száj duzzadása (angioödéma). Ez nem gyakori mellékhatás, 100 közül kevesebb, mint 1 beteget érint.

További mellékhatások:
Nagyon gyakori (10 közül több, mint 1 betegnél fordul elő)

· szájszárazság.

Gyakori (10 közül kevesebb, mint 1 beteg észleli)

· fejfájás, 

· szédülés, szédülékenység, vertigo,

· kiütés, viszketés (pruritusz),

· hányinger, hasmenés, hányás, emésztési problémák (diszpepszia),

· gyengeségérzés (aszténia),

· hátfájás,

· alvásprobléma (álmatlanság), álmosságérzés (aluszékonyság),

Nem gyakori (100 közül kevesebb, mint 1 betegnél fordul elő)
· szokatlanul lassú szívverés (bradikardia),

· fülcsengés vagy fülzúgás (tinnitusz),

· ájulás (szinkope),

· alacsony vérnyomás, felálláskor jelentkező hirtelen vérnyomásesés,

· duzzanat (ödéma),

· nyakfájás,

· idegesség.
Mellékhatások bejelentése

Ha Önnél bármely mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Physiotens filmtablettát tárolni?

· A gyógyszer gyermekektől elzárva tartandó!

· Physiotens 0,2 mg filmtabletta: legfeljebb 25 °C-on tárolandó.
· Physiotens 0,3 mg filmtabletta: legfeljebb 30 °C-on tárolandó. 
· Physiotens 0,4 mg filmtabletta: legfeljebb 30 °C-on tárolandó.

· A dobozon, ill. a buborékcsomagoláson feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz a Physiotens filmtabletta?
- A készítmény hatóanyaga: 0,20 mg, ill. 0,30 mg, ill. 0,40 mg moxonidin filmtablettánként.

- Egyéb összetevők:

Tablettamag: magnézium-sztearát, povidon K25, kroszpovidon, laktóz-monohidrát.

Filmbevonat:

0,2 mg: Opadry OY-S-24835 (vörös vas-oxid (E 172), makrogol 6000, talkum, etil-cellulóz, titán-dioxid (E 171), hipromellóz),

0,3 mg: Opadry OY-S-24837 (vörös vas-oxid (E 172), makrogol 6000, talkum, etil-cellulóz, titán-dioxid (E 171), hipromellóz),

0,4 mg: Opadry OY-S-24839 (vörös vas-oxid (E 172), makrogol 6000, talkum, etil-cellulóz, titán-dioxid (E 171), hipromellóz).

Milyen a készítmény külleme és mit tartalmaz a csomagolás?
Küllem: 

0,2 mg: halvány rózsaszín színű, kerek, mindkét oldalán domború, egyik oldalán mélynyomású „0,2” jelzéssel ellátott filmbevonatú tabletta. Törési felülete fehér színű.

0,3 mg: halványvörös színű, kerek, mindkét oldalán domború, egyik oldalán mélynyomású „0,3” jelzéssel ellátott filmbevonatú tabletta. Törési felülete fehér színű.

0,4 mg: tompavörös színű, kerek, mindkét oldalán domború, egyik oldalán mélynyomású „0,4” jelzéssel ellátott filmbevonatú tabletta. Törési felülete fehér színű.

Csomagolás: 28 db 0,2 mg filmtabletta, ill. 28 db 0,3 mg filmtabletta, ill. 28 db 0,4 mg filmtabletta PVC/PVdC//Al buborékcsomagolásban és dobozban.  

A forgalomba hozatali engedély jogosultja:
Viatris Healthcare Limited

Damastown Industrial Park

Mulhuddart

Dublin 15

DUBLIN

Írország

Gyártó: 
Mylan Laboratories SAS

Route de Belleville, Lieu dit Maillard,

F-01400 Châtillon-sur-Chalaronne, 

Franciaország

OGYI-T-6365/01
0,2 mg filmtabletta 28x (PVC/PVdC//Al buborékcsomagolásban)

OGYI-T-6365/04
0,3 mg filmtabletta 28x (PVC/PVdC//Al buborékcsomagolásban)

OGYI-T-6365/06
0,4 mg filmtabletta 28x (PVC/PVdC//Al buborékcsomagolásban)

A betegtájékoztató legutóbbi felülvizsgálatának dátuma: 2023. június

